Vários imigrantes ki sta na diáspora, principalmente alguns ki sta na Suiça, sta revoltado ku Camara Municipal de Praia, pamodi es sta paga imposto de casa ki es konstrui na zona de Cidadela ki ta fika na Praia, mas zona ka ten agu, ka tem luz publiku e nem estrada em condison.
Dja ten cerca de 17 anu ki vários caboverdianos ki ta vivi na CV e tambe imigrantes de Suiça, França e de Luxemburgo, kumpra terreno na zona de Cidadela e es kontrui ses moradia lá. Segundo alguns imigrantes konta na mensagem ki es manda DYPK, terreno es kumpra na empresa Tecnicil, mas tudu impostos es ta paga na Camara de Praia, ki dja dura ta promete ma es ta poi agu canalizado ku luz publiku, mas ti inda es ka poi.
Um de kes imigrante ki sta revoltado ku es situason, fla, ma na anu passado é contacta um vereador de Cambra, na pidi pa resolvedu urgente problema de Cidadela, mas desde anu passadu ti hoji inda nada ka fazedu. Resposta ki es imigrante recebe de Vereador foi ”O problema da água é da competência da Electra mas a Câmara está a trabalhar em parceria com a empresa para solucionarmos este problema.”
Imigrantes dja cansa de exige um soluson pa Cidadela, es fla ma Camara só ta fika ta respondes, ma es assuntu sta riba de mesa pa bem tratadu del.
Pamodi falta de agu canalizado, moradores sta obrigado na kumpra agu na Kamion ki ta bai bendes agu pa 1000 escudo cada tonelada, enquanto ki na otru zonas ta bendedu pa 250 escudo.
Dipos de 17 anu, cansados de spera, es imigrantes goci dja revolta. Pois es trabadja na strangeru, txeu bés na faze trabadju pesado, pa es pode invisti na ses terra e inda es ta contribui na paga impostos de casa kes faze, e es ka sta dadu ninhum considerason pa parte de Camara, imigrantes sta xinti ma es sta na ser completamente ignorado.
Vários imigrantes djuntu ku moradores de Cidadela ki ta sta na CV, djés dicidi organiza um abaixo assinado, pa es recolhe assinaturas de kes mas de mil e quinhentos moradores de ses zona, pa asi es mostra ses descontentamento, pa quem é de direito toma algum desison sobre es situason ki sta afeta tudu moradores.
Es sta na exigi pa Cambra das dia e hora ki ta resolvedu es problema, es fla, ma se houver o caso de ninhum indentidadi ka resolve problema, ma tudu moradores ten dereito de reclama perdas, portanto pode txiga de acontece ki es ten ki ser indmenizados.
Dja sta na circula folhas pa recolha de assinaturas, ki dipos ta ser entregadu na entidades competentes. Es folhas pode encontrado na Portaria de condomínio EDITUR, na lojas de Cidadela, na Portaria de escola de Miraflores, e na vários outros local ki moradores ta tem fácil acesso.
kea_Latn kea_Latn por_Latn kea_Latn kea_Latn kea_Latn kea_Latn kea_Latn por_Latn